صحة

يسار|لاإطار
بديل=L'étoile de vie : une étoile bleue à contour blanc dotée de six branches, et d'un bâton d'Asclépios en son centre.|إطار|نجمة د لحياة، لي كترمز لصحة لعامة
**صّحّة** (بلعربية: **الصحة**، بالنݣليزية: **Health**) هي لحالة لّي كايكون فيها بنادم مزيان جسدياً، نفسياً، ؤجتماعياً، ؤماشي غير ماعندوش شي مرض. على حسب شنو كتڭول لمنظمة د صحة لعالمية، صحّة هو توازن ما بين لجسم ؤ لعقل ؤ لوسط لّي عايش فيه بنادم.

صّحة كتعتبر من أهم لحوايج لّي كتأثر على لحياة ديال بنادم وعلى لمجتمع كامل. بنادم لّي عندو صحّة مزيانة كيقدر يخدم، يقرا، يبدع، ويتفاعل مع ناس لخرين. أما لمرض كيقدر يأثر على لقدرة ديال بنادم باش يعيش حياة عادية.

صحّة كيتحكمو فيها بزاف ديال لعوامل بحال لماكلة، لحركة، نعاس، لبيئة، ؤ لعلاج طبي. وحتى لخدمات صحية بحال صبيطارات ولأطباء كيكون عندهم واحد دور كبير ؤمهم باش يحافظو على صحّة ديال بنادم.

## تاريخ
تاريخ مفهوم د **صحة** تبدّل بزاف مع زمان، حيت نظرة ديال بنادم لصحة لمرض ما بقاتش هي نفسها مع لوقت. فلول ديال لحضارات لقديمة، كانو ناس كيشوفو لمرض غالباً على أنه مرتبط بشي حاجة لّي غيبية ؤلا دينية، وكان لعتقاد ديالهم أن لمرض كيوقع بسبب لغضب د لآلهة ؤلا بسبب مشكل فالعلاقة ما بين بنادم ؤ طبيعة. ؤمع لوقت، بدا لإنسان كيقلب على تفسير مفهوم ؤ منقطي للمرض، وبدات هكا لأفكار طبية شوية بشوية.
[بديل=بطاقة بريدية تحمل شارة صحة لسنة 1933 بنيوزيلاندا|تصغير|[تنبر د صحة لسنة 1933 بنيوزيلاندا]]
فالحضارات لقديمة، خصوصاً فليونان لقديمة، بان طبيب يوناني سميتو أبقراط لّي كيتعتابر واحد من لأوائل اللي حاولو يفسرو لمرض بطريقة أقرب للعلم. أبقراط كان كيعتقد أن لجسم ديال لإنسان فيه ربعة ديال المكونات أساسية: دم، ؤلبلغم، ؤصفراء، ؤسوداء. ؤ على حسب نظرية ديالو، صحة كتكون ملي كيكون توازن ما بين هاد لأخلاط، بينما لمرض كيوقع ملي كيختل هاد توازن. هاد لفكرة أثرت بزاف فطب لقديم وبقات منتشرة لمدة طويلة بزاف د لمناطق من لعالم.

فالعصور لوسطى، عرف طب تطور خصوصاً فلعالم لإسلامي، لّي كان واحد من لمراكز لكبيرة د لعلم فداك لوقت. بزاف ديال لعلماء لمسلمين ساهمو فدراسة ديال لأمراض وطرق لعلاج ديالها، ومن هاد لعلماء كاين ابن سينا لّي كتب كتاب مشهور سميتو القانون في الطب. هاد لكتاب جمع فيه بزاف د لمعارف طبية وكان مرجع مهم لقرون طويلة، حتى ف لجامعات لأوروبية. وكاين طبيب الرازي كان عندو دور كبير فدراسة لأمراض، وعتمد بزاف على لملاحظة وتجربة. فهاد لفترة حتى صبيطارات ولات منظمة كثر، وكان فيها أطباء وممرضين وطرق مختلفة د لعلاج لمرضى.

مع لبداية د زمان ديالنا دبا، خصوصاً فلبدية ديال لقرن 19، تبدلات نظرة د صحة ولمرض بطريقة كبير بسباب تطور لعلمي. لعلماء بداو يكتاشفو أنه بزاف ديال لأمراض كتكون بسباب كائنات مكتشافش بلعين بحال لبكتيريا ولفيروسات. لعالم لفرنسي **لويس باستور** كان من بين لعلماء لّي ساهمو بزاف فهاد لمجال، حيت بيّن أن لجراثيم كتقدر تسبب بزاف د لأمراض . هاد لكتشاف كان تحول كبير فطب، حيت خلا لعلماء يطورو لقاحات، ؤهادشي عاون بزاف باش يتعالجو بزاف د لأمراض لّي كانت كتقتل بزاف د ناس.

فنص ثاني د لقرن 20 تبدلات نظرة ديال صحة عاوتاني. ؤ فـ عام 1948 عطّات لمنظمة لعالمية د صحة مفهوم جديد د صحة، وقالت بأن صحة ماشي غير غياب ديال لمرض ؤلا لعجز، ولكن هي حالة ديال رفه لجسدي ولعقلي ولجتماعي. هاد تعريف وسّع لفكرة د صحة باش دخل حتى صحة نفسية لجتماعية لّي لكيعيش فيها بنادم.

ليوم، لمفهوم د صحة ولى عندو بزاف د لمعاني، وما بقاش متعلق غير بلعلاج ديال لمريض، ولكن حتى بلوقاية منها وتحسين لجودة د لحياة. ولات صحة كتربط حتى بتغذية، ؤنشاط د لجسم، ؤصحة نفسية، ؤلبيئة لّي كيعيش فيها بنادم. هاد تطور طويل فمفهوم صحة كيبين كيفاش لمعرفة طبية تطورت مع زمن، وكيفاش بنادم باقي كيحاول يفهم لجسم ديالو ويحافظ على صحيحتو بطرق مختلفة.

## صّحة بصفة عامة
صّحة ديال بنادم ما كتكونش غير بنتيجة ديال لعلاج طبي، ولكن كتتأثر ببزاف ديال لحوايج لي كيتسمّاو محددات صّحة. هاد لعوامل كيكونو مرتبطين بواحد طريقة د لعيش ديال بنادم، ببيئة لي كيعيش فيها، ؤ بظروف لجتماعية ولقتصادية.

من أهم هاد لعوامل كاينة **لماكلة**. لماكلة لي متوازنة كتعني لي فيها فيتامينات، بروتينات، ولحديد كتعاون صحة ديال بنادم باش يخدم مزيان ؤيحافظ على لمناعة ديالو. ؤلماكلة لي فيها شحمة ؤسكر بزاف تقدر تزيد من أنه يقيسك مرض بحال سمنة ولا مرض د لقلب.

حتى **نشاط لجسدي** كيكون عامل مهم فصّحة. لحركات بحال تمشى، تجري، ولا رياضة بصفة عامة كتعاون باش تحرك دوران دم وتصحح لميسكل ( لعضلات ) ولجسم كامل. قلة لحركة ممكن تزيد من لمشاكل صحية بحال سمنة ولا ضعف د لياقة لبدنية.

كاين حتى **نعاس** لي عندو فائدة كبير. نعاس كافي كيعاون لجسم باش يرتاح ويجدد طاقة ديالو. نقص فنعاس ممكن يأثر على تركيز ديال بنادم وعلى صحة نفسية ولجسدية ديالو.

ؤمن ناحية اخرى، **لبيئة** لي كيعيش فيها بنادم كتأثر حتى هي على صحة ديال بنادم. بحال لهوا لملوث، لما لي ماشي نقي، ولا ظروف ديال سكنة صعيبة لي يقدرو يزيدو من انه لمرض ينتشر.

ؤفتالي، **لخدمات صحية** بحال صبيطارات، لمراكز صحية، ؤلأطباء عندهم دور مهم باش يحافظو على صّحة ديال ڭاع ناس.

## صّحة جسدية
صّحة جسدية كتعني أن جسم ديال بنادم كيخدم بطريقة طبيعية وما فيه حتى مشكل كبير فالأعضاء ديالو. هاد نوع د صّحة كيتعلق بوظائف ديال قلب، رئة، جهاز هضمي، وعضلات ديال جسم.

باش يتحافظ على صّحة جسدية، خاص بنادم يهتم بتغذية متوازنة، نشاط جسدي منتظم، ونظافة شخصية. كذلك الفحوصات الطبية الدورية كتعاون باش يكتاشفو بعض أمراض بكري قبل ما يكبرو.

قلة اهتمام بصّحة جسدية تقدر تسبب مشاكل صحية مختلفة بحال أمراض قلب، سكري، ضغط دم مرتفع، أو مشاكل فالعظام.

## صّحة نفسية
صّحة نفسية كتشير للحالة ديال عقل وعواطف ديال بنادم. ملي كيكون إنسان قادر يتحكم فمشاعر ديالو ويتعامل مع ضغوطات ديال لحياة بطريقة متوازنة، كيكون عندو صّحة نفسية مزيانة.

صّحة نفسية كتأثر حتى على صّحة جسدية. توتر كبير ولا قلق مستمر يقدرو يأثرو على نوم، شهية، وحتى مناعة ديال جسم.

باش يتحافظ على صّحة نفسية، مهم يكون عند بنادم توازن فحياة ديالو، وقت للراحة، علاقات اجتماعية مزيانة، ونشاطات لي كتعطيه إحساس بالراحة.

فبعض حالات، ممكن يكون ضروري طلب مساعدة من متخصصين فمجال نفسية باش يتعالجو بعض اضطرابات نفسية.

## صّحة عامة
صّحة عامة هي مجال لي كيهتم بصّحة ديال مجتمع كامل وماشي غير فرد واحد. هدف ديالها هو الوقاية من أمراض وتحسين جودة د لحياة ديال ناس.

هاد مجال كيستعمل بزاف ديال وسائل بحال حملات توعية صحية، برامج تلقيح، ومراقبة انتشار أمراض.

واحد من منظمات لي خدامين بزاف فهاد مجال هي منظمة الصحة العالمية لي كتخدم باش تحسن صّحة ديال سكان لعالم كامل وتعاون دول فمواجهة أمراض مختلفة.

## وقاية من أمراض
وقاية من أمراض كتعتبر واحد من أهم طرق للحفاظ على صّحة. بدل انتظار حتى يمرض بنادم، الوقاية كتحاول تمنع ظهور مرض من لول.

كاين بزاف ديال طرق ديال الوقاية بحال:

* غسل ليدين بنتظام
* تغذية مزيانة
* رياضة
* تلقيح
* ؤتبعد على تدخين ؤشراب

هاد لأمور بسيطة تقدر تنقص بزاف من لخطر د لإصابة بأمراض.

## أنظمة صحية فعالم
أنظمة صحية فعالم هي طرق مختلفة لي كتستعملها دول باش تنظم خدمات د صّحة وتوفر علاج لسكان ديالها. هاد أنظمة كتحدد كيفاش كيتم تمويل علاج، كيفاش كتخدم صبيطارات، وشكون لي كيقدم خدمات صحية بحال أطباء وممرضين. هدف ديال أي نظام صحي هو يحافظ على صّحة ديال ناس ويعطيهم علاج مناسب ملي كيكون مرض.

كاين بزاف ديال أنواع د أنظمة صحية فعالم، وكل دولة كتختار نظام لي كيناسب ظروف اقتصادية واجتماعية ديالها. بعض دول كتكون فيها دولة هي لي كتتكلف بمعظم خدمات صحية، بينما دول أخرى كتخلي دور كبير لقطاع خاص.

### نظام د صحة ممول من طرف دولة
فهاد نوع د نظام صحي، دولة هي لي كتتكلف بتمويل كبير د خدمات صحية. ضرائب لي كيخلصو مواطنين كتستعمل باش يتم تمويل صبيطارات، مراكز صحية، ورواتب ديال أطباء وممرضين. فهاد نظام، بزاف ديال خدمات صحية كتكون متوفرة لجميع ناس تقريباً بلا ما يخلصو فلوس مباشرة وقت علاج.

من بين أمثلة ديال هاد أنظمة كاين نظام صحي فـ المملكة المتحدة لي معروف باسم الخدمة الصحية الوطنية. هاد نظام كيقدم علاج مجاني تقريباً لجميع سكان.

### نظام تأمين صحي
فهاد نظام، ناس كيخلصو اشتراكات فتأمين صحي. شركات تأمين ولا مؤسسات عامة كتتكلف بدفع مصاريف علاج ملي كيحتاج بنادم صبيطار ولا طبيب. هاد نظام كيتستعمل فبزاف ديال دول صناعية.

مثلاً فـ ألمانيا كاين نظام تأمين صحي إجباري، لي فيه عمال وشركات كيشاركو فتمويل تأمين صحي. هاد نظام كيخلي بزاف ديال ناس يحصلو على علاج بجودة عالية.

### نظام مختلط
بزاف ديال دول كتعتمد نظام مختلط، لي فيه دور لكل من دولة وقطاع خاص. دولة كتدير مراكز صحية وصبيطارات عمومية، وفي نفس وقت كاين صبيطارات خاصة لي كيقدمو خدمات مقابل أداء مالي.

هاد نظام موجود فعدد كبير ديال دول، ومن بينها المغرب، فين كاين قطاع صحي عمومي وقطاع خاص، إضافة لأنظمة تأمين صحي مختلفة باش يعاونو ناس فتكاليف علاج.

## وزارات د صحة فالعالم مع تصنيفات د صحة (2026)
بزاف ديال دول فعالم عندها مؤسسات حكومية لي مسؤولة على تنظيم قطاع د صّحة ؤتحسن سياسات د صحة فدولة. غالباً هاد لمؤسسات كتكون على شكل ديال وزارة كتسمى وزارة د صّحة، وكتكون مسؤولة على صبيطارات، لموسم ديال تلقيح، حضيان لمرض، وتخطيط سياسات د صحة.

## شوف حتا
* صحة د لمر
* وزارة د الصحة (لمغريب)

## مصادر



تصنيف:صحة عامة
تصنيف:طب
تصنيف:حياة شخصية
تصنيف:مقالات مسموعة